**NACRT**

 **ZAKON**

 **O IZMJENAMA I DOPUNAMA ZAKONA O KOMUNALNOJ POLICIJI**

**Član 1**

 U Zakonu o komunalnoj policiji („Službeni list CG“, broj 57/14) član 1 mijenja se i glasi: ,,Ovim zakonom uređuju se poslovi i organizacija komunalne policije, prava, dužnosti, obaveze i ovlašćenja komunalnog policajca i druga pitanja od značaja za rad komunalne policije“.

**Član 2**

U članu 2 poslije riječi „opštini“ dodaju se riječi: „opštini u okviru Glavnog grada.“.

**Član 3**

 U članu 6 stav 2 mijenja se i glasi:

 ,,Poslove iz stava 1 ovog člana vrše ovlašćena službena lica - komunalni policajci”.

**Član 4**

Član 7 mijenja se i glasi:

 ,,Asistencija pri izvršenjima

 Član 7

 Komunalna policija pruža asistenciju nadležnim organima opštine i javnim službama kad ti organi i službe procijene da je za izvršenje njihovih odluka asistencija komunalne policije potrebna.

 O angažovanju komunalne policije, kao i obimu i načinu pružanja asistencije odlučuje načelnik komunalne policije koji rukovodi službom komunalne policije, najkasnije u roku od 48 časova od podnošenja zahtjeva organa, odnosno službe iz stava 1 ovog člana.

 Zahtjev iz stava 2 ovog člana sadrži razloge, vrijeme i mjesto pružanja asistencije.”

**Član 5**

 U članu 8 posle stava 1 dodaje se novi stav, koji glasi:

 “U slučaju iz stava 1 ovog člana komunalni policajac preduzima ovlašćenja utvrđena ovim zakonom.“

**Član 6**

 Član 9 mijenja se i glasi:

 ,,Vrste ovlašćenja

 Član 9

 U vršenju poslova iz svoje nadležnosti, komunalni policajac je, u skladu sa ovim zakonom, ovlašćen da:

 - daje upozorenja;

 - izdaje naređenja;

 - utvrđuje identitet;

 - liši slobode učinioca prekršaja ili drugog kažnjivog djela;

 - vrši dovođenje učionica prekršaja ili drugog kažnjivog djela;

 - zaustavi i privremeno isključi vozilo iz saobraćaja;

 - vrši pregled;

 - privremeno oduzima predmete;

 - primijeni video nadzor i/ili mobilni video nadzor; i

 - upotrijebi fizičku snagu, ručni sprej sa nadražujućim dejstvom, palicu i/ili sredstva za vezivanje (u daljem tekstu: sredstva prinude).

 Pored ovlašćenja iz stava 1 ovog člana, komunalni policajac može izdati prekršajni nalog, podnijeti zahtjev za pokretanje prekršajnog postupka ili krivičnu prijavu i, kad utvrdi da nije nadležan za postupanje, obavijestiti drugi nadležni organ radi preduzimanja mjera iz svoje nadležnosti.

 Uz prekršajni nalog, odnosno zahtjev za pokretanje prekršajnog postupka, prilaže se zapisnik,a može se priložiti i službena zabilješka ili drugi dokaz o učinjenom prekršaju (video ili foto zapis na kojem se jasno može vidjeti radnja iz koje proizilazi obilježje prekršaja i dr.).“.

**Član 7**

 U članu 10 stav 1 riječi:,,komunalna policija” zamjenjuje se riječima:,,komunalni policajac”.

 U stavu 3 riječi:,, komunalnoj policiji” zamjenjuje se riječima:,,komunalnom policajacu”.

 U stavu 4 riječi:,,komunalne policije mogu se” zamjenjuju se riječima:,,komunalni policajac može”.

 **Član 8**

 U članu 12 stav 3 mijenja se i glasi:

 “Kad se prijava podnosi telefonom, komunalna policija može da snimi poziv uz prethodnu obavještenje da se razgovor snima, o čemu se vodi evidencija u skladu sa propisima kojima se uređuje zaštita podataka o ličnosti.”

 Stav 4 briše se.

 U stavu 5 riječi: ,,Komunalna policija je dužna” zamjenjuje se riječima: ,, Komunalni policajac je dužan”.

 Dosadašnji stav 5 postaje stav 4.

**Član 9**

 U članu 13 posle riječi: ,,načelnik komunalne policije” zarez i riječi:,,šef područne jedinice iz člana 34 ovog zakona” brišu se.

 Poslije stava 1 dodaju se nova dva stava, koja glase:

 “Izuzetno od stava 1 ovog člana, u pojedinačnim slučajevima, načelnik komunalne policije može donijeti odluku da se uniforma ne nosi, kad efikasnost obavljanja radnih zadataka to zahtijeva.

 Odluka iz stava 2 ovog člana naročito sadrži: ime šefa posebne organizacione jedinice unutar komunalne policije, odnosno komunalnog policajca, kao i vremenski period važenja odluke.”

 Dosadašnji stav 2 postaje stav 4.

 **Član 10**

Član 14 mijenja se i glasi:

,,Načelnik komunalne policije, odnosno komunalni policajac ima službenu legitimaciju koju pokazuju prije primjene ovlašćenja, na zahtjev lica prema kome se ovlašćenje primjenjuje.

Službenu legitimaciju iz stava 1 ovog člana izdaje predsjednik opštine odnosno gradonačelnik.

Lice iz stava 1 ovog člana kome je prestao rad u službi komunalne policije, odnosno koje je raspoređeno na druge poslove u toj službi, dužno je da vrati službenu legitimaciju.

O izdatim i vraćenim legitimacijama opština vodi evidenciju.

Obrazac i sadržaj službene legitimacije iz stava 1 ovog člana, kao i sadržaj i način vođenja evidencije iz stava 4 ovog člana propisuje Ministarstvo.“

 Član 11

 U članu 15 posle stava 1 dodaje se novi stav, koji glasi:

 “Vozila komunalne policije sadrže svjetlosnu signalizacija na najvišem dijelu vozila i ista se sastoji od plavog rotacionog svjetla.”

 Dosadašnji stav 2 postaje stav 3.

 **Član 12**

 Član 19 mijenja se i glasi:

,,U slučajevima kada je neophodna hitna intervencija u cilju uspostavljanja narušenog komunalnog reda, a kad komunalni policajac ocijeni da poslove iz svoje nadležnosti ne može izvršiti primjenom propisanih ovlašćenja, zatražiće pomoć organa uprave nadležnog za vršenje policijskih poslova (u daljem tekstu: policija).

Na poziv komunalnog policajca za pružanje pomoći, policija je dužna da odmah preduzme mjere kojima se komunalnom policajcu obezbjeđuje nesmetano vršenje poslova iz stava 1 ovog člana.”

 **Član 13**

 U članu 20 stav 1 riječ: „narušava“ zamjenjuje se riječima: „može narušiti“.

 **Član 14**

Član 21 mijenja se i glasi:

 „Naređenje

 Član 21

 „Komunalni policajac naređenjem izdaje obavezna uputstva i zabrane i nalaže mjere i radnje za koje je zakonom ovlašćen.

Naređenje se daje se usmeno, pisano, putem medija ili na drugi odgovarajući način (svjetlosnim i zvučnim signalima, znakovima, rukom i sl.).“

 **Član 15**

 U članu 22 stav 1 posle riječi: „predstavlja narušavanje komunalnog reda“ dodaje se zarez i riječi: „odnosno ometanje ili omalovažavanje komunalnog policajca prilikom vršenja poslova iz svoje nadležnosti“.

 U stavu 3 riječi: „vozačka dozvola i putna isprava“ zamjenjuju se riječima: „vozačka dozvola, putna isprava ili druga javna isprava sa fotografijom“.

 **Član 16**

 U članu 23 riječi: ,,u skladu sa zakonom kojim se uređuje prekršajni postupak“ zamjenjuje se riječima: ,,radi dovođenja u službene prostorije komunalne policije odnosno u slučajevima propisani zakonom kojim se uređuje prekršajni postupak.“

 **Član 17**

 Poslije člana 23 dodaje se novi član koji glasi:

 ,,Dovođenje

  **Član 23a**

 Lice zatečeno u narušavanju komunalnog reda koji predstavlja prekršaj ili u vršenju drugog kažnjivog dijela, komunalni policajac može dovesti u službene prostorije Komunalne policije u cilju sprovođenja komunalnog nadzora odnosno nadležnom organu na dalje postupanje.

**Član 18**

 U članu 24 poslije stava 1 dodaje se novi stav, koji glasi:

 „Isključenje vozila iz saobraćaja traje do prestanka razloga za isključenje, a najduže 48 časova od trenutka isključenja, pri čemu sve posljedice i troškove nastale u vezi isključenja snosi vlasnik vozila.”

 Dosadašnji stav 2 postaje stav 3.

 **Član 19**

Član 25 mijenja se i glasi:

 ,,Vršenje pregleda

 U vršenju komunalnog nadzora, komunalni policajac može izvršiti pregled lica, objekata, prostorija, zemljišta, vozila, opreme, uređaja, sredstava rada, drugih predmeta, odnosno proizvoda koji se stavljaju u promet, robe u prometu i načina pružanja usluga, u skladu sa ovim zakonom i drugim zakonima kojim se uređuju sopstveni poslovi lokalne samouprave, kao i poslovi koji su joj preneseni ili povjereni.

 Pregled lica i predmeta vrši se neposredno ili uz korišćenje tehničkog sredstva.

 Prije vršenja pregleda predmeta, komunalni policajac poziva lice da omogući uvid u sadržaj predmeta, a ako to lice odbije sam će provjeriti sadržaj.

 Prilikom prinudnog otvaranja predmeta komunalni policajac dužan je da nastoji da prouzrokuje što manju štetu, a ukoliko do štete dođe, dužan je da obezbijedi da se nastala oštećenja posle otvaranja predmeta konstatuju zapisnički, fotorgrafijom ili na drugi pogodan načnin.

 Pregled lica mora vršiti lice istog pola.

 Ako komunalni policajac pri pregledu nađe predmete za koje se osnovano može pretpostaviti da su predmet krivičnog djela ili prekršaja koji nije iz nadležnosti komunalne policije, o tome obavještava policiju ili drugi nadležni organ i postupa po dobijenim upustvima.“

 **Član 20**

 Član 27 mijenja se i glasi:

 „Primjena video nadzora i/ili mobilnog video nadzora

 Član 27

 Radi sprječavanja narušavanja komunalnog reda, komunalna policija može:

* + vršiti video nadzor određenog prostora, komunalnog objekta odnosno infrastrukture i/ili
	+ koristiti mobilni video nadzor prilikom vršenja službene radnje komunalnog nadzora.

 Odluku o uvođenju video nadzora donosi jedinica lokalne samouprave, a odluku o uvođenju mobilnog video nadzora iz stava 1 ovog člana donosi načelnik komunalne policije, uz prethodnu saglasnost nezavisnog nadzornog organa nadležnog za zaštitu podataka o ličnosti.

 U slučaju uvođenja video nadzora, uređaji za video nadzor moraju biti vidljivi, sa istaknutim natpisom da je prostor ili objekat obezbijeđen video nadzorom, u skladu sa propisima kojima se uređuje zaštita podataka o ličnosti.

 U slučaju korišćenja mobilnog video nadzora, subjekat nadzora mora biti upozoren da se snima.“

 **Član 21**

 U članu 28 posle riječi: „odbije istovremeni protivpravni napad,“ dodaju se riječi: „ili savlada otpor“.

 Posle stava 1 dodaju se dva nova stava, koji glase:

 ,,Napadom se smatra svaka radnja preduzeta da se komunalni policajac odnosno drugo lice povrijedi ili liši života ili da se omete ili spriječi u izvršenju službene radnje.

 Otporom se smatra svako suprostavljanje zakonitim službenim mjerama i radnjama komunalnog policajca koje se može vršiti oglušavanjem ili zauzimanjem klečećeg, sjedećeg, ležećeg ili sličnog položaja (pasivni otpor) ili zaklanjanjem ili držanjem za lice ili predmet, otimanjem, stavljanjem u izgled da će se lice napasti ili preduzimanjem slične radnje (aktivni otpor).”

  **Član 22**

 U članu 29 stav 1 posle riječi: „prestane napad“ dodaju se riječi: „odnosno otpor“.

 Stav 2 mijenja se i glasi:

 „Upotrebom fizičke snage, u smislu ovog zakona, smatra se upotreba različitih zahvata borilačkih vještina ili njima sličnih postupaka na tijelu drugog lica, kojima je cilj odbijanje napada*,* odnosno savladavanje pasivnog ili aktivnog otpora prilikom vršenja ovlašćenja utvđenih ovim zakonom.“

 **Član 23**

Posle člana 29 dodaje se novi član koji glasi:

**„**Ručni sprej sa nadražujućim dejstvom

 **Član 29a**

 Ručni sprej sa nadražujućim dejstvom može se upotrijebiti ako se procijeni da će njegova upotreba, kao blažeg sredstva prinude, garantovati uspjeh bez upotrebe palice.

 Ručni sprej sa nadražujućim dejstvom se ne smije upotrebljavati za savladavanje pasivnog otpora.

 Komunalni policajac ne smije upotrijebiti ručni sprej sa nadražujućim dejstvom prema licima mlađim od 14 godina, očigledno bolesnim i iznemoglim licima, licima sa invaliditetom i trudnicama, osim ukoliko ova lica oružjem, oruđem ili drugim opasnim predmetom ugrožavaju život drugog lica ili komunalnog policajca.”

 **Član 24**

U članu 30 poslije riječi: ,,fizičke snage“ dodaju se riječi: ,,ili ručnog spreja.“

 U članu 30 stav 3 riječ „ženama“ zamjenjuje se riječima: „trudnicama, osim ukoliko ova lica vatrenim oružjem, oruđem ili drugim opasnim predmetom ugrožavaju život drugog lica ili komunalnog policajca“.

 **Član 25**

 Član 34 briše se.

 **Član 26**

 U članu 36 stav 1 mijenja se i glasi:

 ,,Načelnik komunalne policije može biti lice kojem ima kvalifikaciju VII1 nivoa nacionalnog okvira kvalifikacije i najmanje pet godina radnog iskustva na poslovima rukovođenja iz oblasti djelokruga poslova komunalne policije, policije i agencije za nacionalnu bezbjednost.”

 U stavu 2 riječi: ,,četiri godine” zamjenjuje se sa riječima; ,,pet godina”.

 Stav 4 mijenja se i glasi:

 U stavu 4 riječi:,, odlučuje o zasnivanju radnog odnosa i raspoređivanju komunalnog policajca drugog službenika i namještenika u službi” zamjenjuje se riječima:,, odlučuje o izboru kandidata u postupku zasnivanja radnog odnosa i pravima i obavezama zaposlenih”.

 **Član 27**

 Član 37 briše se.

 **Član 28**

Član 38 mijenja se i glasi:

„*Nivoi, zvanja i uslovi za sticanje zvanja komunalnih policajaca*

Član 38

Zvanja komunalnih policajaca i uslovi za sticanje zvanja su:

1. visoko-rukovodni kadar:
	* nivo 1: načelnik komunalne policije - VII1 nivo nacionalnog okvira kvalifikacija i najmanje pet godine radnog iskustva na poslovima rukovođenja iz oblasti djelokruga poslova komunalne policije, policije i agencije za nacionalnu bezbjednost;
	* nivo 3: pomoćnik načelnika komunalne policije - VII1 nivo nacionalnog okvira kvalifikacija i najmanje dvije godine radnog iskustva na poslovima rukovođenja ili najmanje četiri godine radnog iskustva;
2. ekspertsko-rukovodni kadar:

- nivo 1: rukovodilac sektora ili drugo odgovarajuće zvanje - VII1 nivo nacionalnog okvira kvalifikacija i najmanje dvije godine radnog iskustva na poslovima rukovođenja ili sedam godina radnog iskustva na drugim poslovima;

- nivo 2: rukovodilac sektora ili drugo odgovarajuće zvanje - VII1 nivo kvalifikacije obrazovanja i najmanje dvije godine radnog iskustva na poslovima rukovođenja ili pet godina radnog iskustva na drugim poslovima;

1. ekspertski kadar:
	* nivo 2:
2. komunalni policajac koordinator – viši savjetnik I - VII1 nivo nacionalnog okvira kvalifikacija i najmanje tri godine radnog iskustva;
3. komunalni policajac koordinator – viši savjetnik II - VII1 nivo nacionalnog okvira kvalifikacija i najmanje dvije godine radnog iskustva;
4. komunalni policajac koordinator – viši savjetnik III - VII1 nivo nacionalnog okvira kvalifikacija i najmanje jedna godine radnog iskustva;
5. izvršni kadar:
	* nivo 1: stariji komunalni policajac - IV1 nivo nacionalnog okvira kvalifikacija i najmanje tri godine radnog iskustva;
	* nivo 2: mlađi komunalni policajac - IV1 nivo nacionalnog okvira kvalifikacija i najmanje jedna godina radnog iskustva.”

**Član 29**

 U članu 39 u stavu 1 posle riječi:,, načelnik komunalne policije” zarez i riječi: ,,šef područne jedinice” brišu se.

 Poslije stava 1 dodaje se novi stav, koji glasi:

 Lice koje prvi put zasniva radni odnos u zvanju komunalnog policajca u okviru zvanja ekspertskog kadra i izvršnog kadra ne može biti starije od 27 godina.

 **Član 30**

 Član 40 mijenja se i glasi:

 ,,Obavezna provjera psihofizičkih sposobnosti komunalnih policajaca vrši se periodično, najmanje jednom u godini.

 Provjeru psihofizičkih sposobnosti komunalnih policajaca vrši komisija, koju obrazuje Ministarstvo.

 Uslove i način vršenja periodične provjere psihofizičkih sposobnosti iz stava 1 ovog člana kao i bliže uslove u pogledu obrazovanja, sastava i načina rada komisije iz stave 2 ovog člana propisuje Ministarstvo.”

 **Član 31**

U članu 41 stva 1 riječi: ,,organa uprave nadležnog za upravljanje kadrovima” zamjenjuje se riječima: ,,javne ustanove više stručne škole Policijske akademije”.

**Član 32**

U članu 43u stavu 1 posle riječi:,, načelnik komunalne policije” zarez i riječi: ,,šef područne jedinice” brišu se.

 **Član 33**

U članu 49u stavu 1 posle riječi:,, načelnik komunalne policije” zarez i riječi: ,, odnosno šefa područne jedinice” brišu se.

 **Član 34**

 Član 52 briše se.

 **Član 35**

Poslije člana 53 dodaje se novo poglavlje koje glasi:

 ” IVa. DISCIPLINSKA ODGOVORNOST dodaju se osam novih članova koji glase:

 Vrste povreda službene dužnosti

 Član 53a

Načelnik komunalne policije, odnosno komunalni policajac disciplinski je odgovoran za povrede službene dužnosti.

Povrede službene dužnosti su lakše i teže.

 *Lakše povrede službene dužnosti*

 Član 53b

Pored povreda službene dužnosti utvrđenih propisima o državnim službenicima i namještenicima, lakše povrede službene dužnosti su:

1. nepropisno postupanje sa povjerenim sredstvima za rad;
2. neuljudan odnos prema građanima i saradnicima za vrijeme rada;
3. nenošenje ili neuredno nošenje službene uniforme, sredstava i opreme;
4. neuredan lični izgled.

Za povrede službene dužnosti iz stava 1 ovog člana mogu se izreći disciplinske mjere:

1. pisana opomena;
2. novčana kazna u iznosu do 20% mjeseče zarade isplaćene za mjesec u kojem je počinjena povreda službene dužnosti.

 *Teže povrede službene dužnosti*

 Član 53v ﻿

verzija člana - 44/2012

Pored povreda službene dužnosti utvrđenih propisima o državnim službenicima i namještenicima, teže povrede službene dužnosti su:

1. nezakonita upotreba sredstava prinude;
2. davanje podataka neovlašćenim licima;
3. iznošenje neistinitih podataka o komunalnoj policiji;
4. odbijanje ili odlaganje izvršenja službenog naređenja, neizvršavanje službenog naređenja ili omalovažavanje naređenja neposrednog rukovodioca ili lica koje rukovodi izvršenjem službenog zadatka, izdatog u vršenju ili povodom vršenja poslova komunalne policije;
5. samovoljno napuštanje radnog mjesta;
6. samovoljno napuštanje službenih prostorija ili mjesta određenog za pripravnost;
7. izdavanje ili izvršavanje naređenja kojim se protivpravno ugrožava bezbjednost lica ili imovine;
8. nepreduzimanje ili nedovoljno preduzimanje mjera za bezbjednost lica, imovine i povjerenih stvari;
9. svaka radnja, odnosno propuštanje radnje kojom se onemogućava, ometa ili otežava izvršavanje službenih zadataka;
10. ponašanje koje narušava odnose među zaposlenima u komunalnoj policiji;
11. gubljenje ili oštećenje tehnike, opreme ili sredstava sa kojima je komunalni policajac zadužen ili ih koristi u obavljanju službenih zadataka;
12. nepreduzimanje mjera ili nepružanje pomoći, u okviru svojih službenih obaveza, organima opštine i javnim službama koje osniva opština;
13. protivpravno pribavljanje lične ili imovinske koristi za sebe ili drugog u vezi sa obavljanjem službenih zadataka;
14. bavljenje poslovima koji su nespojivi sa službenom dužnošću ili bez pisanog odobrenja načelnika komunalne policije odnosno šefa područne jedinice ili lica koje on ovlasti;
15. izdavanje naređenja čije bi izvršenje predstavljalo krivično djelo;
16. prikrivanje izvršenja teže povrede službenih dužnosti od strane neposrednog rukovodioca;
17. nepodnošenje predloga za privremeno udaljenje;
18. davanje izjava i saopštenja bez odobrenja načelnika komunalne policije ili lica koje on ovlasti;
19. nepodvrgavanje vanrednom kontrolnom zdravstvenom pregledu;
20. svaki vid korupcije.
21. nošenje uniforme van radnog vremena bez saglasnosti načelnika komunalne policije.

 Za povrede službene dužnosti iz stava 1 ovog člana mogu se izreći disciplinske mjere:

1. novčana kazna u iznosu od 20% do 40% mjesečne zarade isplaćene za mjesec u kojem je učinjena povreda službene dužnosti, za period od jednog do šest mjeseci;
2. nemogućnost sticanja višeg zvanja u periodu od dvije do četiri godine;
3. raspoređivanje na drugo radno mjesto za koje je predviđeno neposredno niže zvanje, na vrijeme od jedne do pet godina;
4. uslovni prestanak radnog odnosa;
5. prestanak radnog odnosa.

 Načelniku komunalne policije odnosno komunalnom policajcu obavezno se izriče mjera prestanka radnog odnosa iz stava 2 tač. 4 i 5 ovog člana ako bude proglašen odgovornim za težu povredu službene dužnosti sa elementima korupcije.

 Disciplinska mjera uslovni prestanak radnog odnosa iz stava 2 tačka 4 ovog člana, izriče se na period od jedne do dvije godine, pri čemu se mjera neće izvršiti ako načelnik komunalne policije odnosno komunalni policajac u tom roku ne učini novu povredu službene dužnosti.

 Za povredu službene dužnosti načelniku komunalne policije odnosno komunalnom policajcu može se izreći više disciplinskih mjera.

*verzija naziva - 44/2012*

*Privremeno ograničenje vršenja dužnosti*

Član 53g ﻿

 verzija člana - 44/2012

NeNanačeNaččna nač e Načelnik komunalne policije odnosno komunalni policajac privremeno se udaljava sa rada:

1. ako je zatečen u vršenju teže povrede službene dužnosti za koju je propisano izricanje mjere prestanak radnog odnosa, do okončanja disciplinskog postupka;
2. za vrijeme trajanja pritvora;
3. ako je protiv njega pokrenut krivični postupak zbog krivičnog djela sa elementima korupcije ili krivičnog djela učinjenog na radu ili u vezi sa radom, za koje se goni po službenoj dužnosti, do okončanja krivičnog postupka.

 Mjera privremenog udaljavanja sa rada u slučajevima iz stava 1 tač. 1 i 3 ovog člana izriče se ako bi njegovo prisustvo na radu štetilo interesu odnosno ugledu komunalne policije ili ometalo tok disciplinskog postupka.

 Lice iz stava 1 ovog člana može biti privremeno udaljeno sa rada i prije pokretanja krivičnog postupka kad je donijeta naredba o sprovođenju istrage protiv njega za krivično djelo za koje se goni po službenoj dužnosti ako bi njegovo prisustvo na radu štetilo interesu, odnosno ugledu komunalne policije.

*Predlog za privremeno udaljenje*

 Član 53d

 Mjeru privremenog udaljenja komunalnog policajca izriče načelnik komunalne policije, na predlog neposrednog rukovodioca u kojem moraju biti navedeni razlozi za privremeno udaljenje.

 Mjeru privremenog udaljenja načelnika komunalne policije izriče predsjednik opštine odnosno gradonačelnik.

 Načelniku komunalne policije odnosno komunalnom policajacu koje je privremeno udaljeno sa rada oduzima se službena uniforma, službena legitimacija i oprema koja mu je povjerena za vršenje poslova, dok privremeno udaljenje traje.

*Naknada zarade i refundacija naknade zarade za vrijeme privremenog udaljenja*

 Član 53đ

 Za vrijeme privremenog udaljenja sa rada načelnik komunalne policije odnosno komunalni policajac ima pravo na naknadu zarade u visini 60% zarade, a ako izdržava porodicu u visini 80% zarade koju je ostvario u mjesecu prije privremenog udaljenja sa rada.

Licu iz člana 53d stav 1 ovog zakona vraća se neisplaćeni dio zarade sa zateznim kamatama, ako je:

1. krivični, odnosno disciplinski postupak obustavljen;
2. pravosnažnom odlukom u krivičnom, odnosno u disciplinskom postupku oslobođen od odgovornosti.

 U slučaju iz stava 2 ovog člana, naknada zarade za vrijeme pritvora isplaćuje se na teret organa koji je naredio pritvor.

Organ koji je donio rješenje o pritvoru dužan je da o tome, u roku od tri dana, obavijesti komunalnu policiju.

 Zahtjev za refundaciju, na ime visine naknade zarade, za vrijeme za koje načelnik komunalne policije odnosno komunalni policajac nalazi u pritvoru i doprinosa i poreza uračunatih u tu zaradu podnosi komunalna policija organu koji je donio rješenje o pritvoru.

 *Prestanak radnog odnosa po sili zakona*

 Član 53e ﻿

 verzija člana - 44/2012

Pored slučajeva prestanka radnog odnosa propisanih opštim propisima o državnim službenicima i namještenicima i opštim propisima o radu, načelniku komunalne policije odnosno komunalnom policajcu prestaje radni odnos, ako je:

1. prilikom zapošljavanja ili u toku rada utvrđeno da je dao lažne podatke o ispunjavanju uslova radnog mjesta;
2. osuđen pravosnažnom presudom na bezuslovnu kaznu zatvora od najmanje šest mjeseci ili osuđen za krivično djelo sa elementima korupcije, bez obzira na to da li je kazna uslovna ili bezuslovna - danom dostavljanja pravosnažne presude komunalnoj policiji;
3. izrečeno pet disciplinskih mjera za lakše povrede službene dužnosti, odnosno dvije disciplinske mjere za teže povrede službene dužnosti, u periodu od dvije godine.

 *Žalba*

 Član 53ž

 Žalba na rješenje o raspoređivanju, izrečenoj disciplinskoj mjeri i privremenom udaljenju sa rada načelniku komunalne policije, odnosno komunalnom policajcu ne odlaže izvršenje rješenja.

 **Član 36**

Član 56 mijenja se i glasi:

 Novčanom kaznom od 1.000 eura do 7.000 eura kazniće se za prekršaj pravno lice ako:

 1) upotrebljava uniforme i oznake koje su po oznakama iste ili slične uniformama i oznakama komunalne policije, odnosno ako upotrebljava oznake na vozilima i plovnim objektima koje su iste ili slične oznakama komunalne policije (član 16)

2) ne postupi po naređenju komunalnog policajca (član 21);.

        Za prekršaj iz stava 1 ovog člana kazniće se odgovorno lice u pravnom licu, državnom organu i fizičko lice novčanom kaznom od 50 eura do 1.000 eura.

 Za prekršaj iz stava 1 ovog člana kazniće se preduzetnik novčanom kaznom od 350 do 4.000 eura.

       Uz kaznu za ponovljeni prekršaj učiniocu će se izreći i zaštitna mjera zabrane obavljanja djelatnosti u trajanju od šest mjeseci.”

 **Član 37**

 Danom početka primjene ovog zakona prestaje da važi član 102 stav 2 tačka 2 alineja 1, član 103 stav 3 i član 105 stav 3 Zakona o lokalnoj samoupravi (,,Službeni list CG”,broj 2/18)

 **Član 38**

 Podzakonski akt iz člana 30 stav 3 ovog zakona donijet će se u roku od šest mjeseci od dana stupanja na snagu ovog zakona.

 Podzakonski akti donijeti na osnovu Zakona o komunalnoj policiji („Službeni list CG“, broj 57/14) uskladiće se sa odredbama ovog zakona u roku od šest mjeseci od dana stupanja na snagu ovog zakona.

 **Član 39**

 Ovaj zakon stupa na snagu osmog dana od dana objavljivanja u ,,Službenom listu Crne Gore”.

**O B R A Z L O Ž E NJ E**

**I. USTAVNI OSNOV ZA DONOŠENJE ZAKONA**

Ustavni osnov za donošenje Zakona o izmjenama i dopunama Zakona o komunalnoj policiji sadržan je u odredbi člana 16 tačka 5 Ustava Crne Gore, kojim je propisano da se zakonom, u skladu sa Ustavom, uređuju druga pitanja od interesa za Crnu Goru.

**II. RAZLOZI ZA DONOŠENJE ZAKONA**

Zakon o komunalnoj policiji (“Službeni list CG”,broj 57/14) donijet je tokom 2014.godine, i njime se po prvi put zakonski uređuje oblast održavanja komunalnog reda. Zakonom se uredio način osnivanja, poslovi, ovlašćenja i kontrola komunalne policije kao i uslovi za obavljanje poslova komunalne policije, u cilju obezbjeđenja kvalitetnijeg održavanja komunalnog reda u jedinicama lokalne samouprave.

Cilj komunalne policije je da obezbijedi potpuno i nesmetano izvršavanje poslova iz nadležnosti Glavnog grada, Prijestonice i ostalih jedinica lokalne samouprave, tako što će obezbijediti da se dosljedno poštuju zakoni i propisi lokalnih samoprava o komunalnom redu. Uređivanje ove oblasti zakonom, imalo je za cilj normativno jačanje pozicije komunalne policije u lokalnoj zajednici i njeno razgraničenje sa poslovima odgovarajućih nadležnih inspekcija, čime bi se stvorili bolji uslovi za efikasnije sprovođenje propisa iz nadležnosti opština, odnosno obezbijedio efikasniji rad organa jedinica lokalne samouprave u realizaciji njenih politika.

Ne manje važan razlog za regulisanje ove oblasti zakonom predstavlja ocjena da će se drugačijim orgnizovanjem komunalne policije i davanjem ovlašćenja koje do sada komunalni policajci nijesu imali, doprinijeti kako sprečavanju prekršaja komunalnog reda, tako i preventivno djelovati na predupređivanju tih prekršaja.

Osnovni razlog za donošenje Zakona o izmjenama i dopunama Zakona o komunalnoj policiji ogleda se u potrebi za daljim unapređenjem zakonskih rješenja koji treba da otklone određene slabosti u funkcionisanju komunalne policije.

Donošenje Zakona o izmjenama i dopunama Zakona o komunalnoj policiji predviđeno je Programom rada Vlade Crne Gore za 2018. godinu, za III kvartal.

Ministarsvo javne uprave se dopisom obratilo Zajednici opština Crne Gore, te svim jedinicama lokalne samouprave, da nam dostave ocjenu njihovog viđenja na dosadašnju primjenu zakonskih rješenja, te ukažu na eventualne probleme u funkcionisanju službe komunalne policije sa aspekta primjene tih rješenja u praksi, kao i da nam daju konkretni predlog mjera za normativno unapređenje zakonskih rješenja.

Za pripremu Nacrta zakona obrazovana je međuresorska radna grupa koju su, pored predstavnika ovog ministarstva, činili i predstavnik Ministarstva održivog razvoja i turizma, Zajednice opština Crne Gore, Policijske akademije, te predstavnici Komunalne policije Glavnog grada Podgorica i Opštine Kotor. Radna grupa je razmotrila sva predložena zakonska rješenja koja su dostavile jedinice lokalnih samouprava i pripremila tekst Nacrta zakona o izmjenama i dopunama Zakona o komunalnoj policiji.

Dakle, izmjenama i dopunama Zakona o komunalnoj policiji dodatno se unapređuje pravni okvir za organizovanje i djelovanje komunalne policije sa najadekvatnijim i najkvalitetnijim rješenjima, što će doprinijeti efikasnijem vršenju poslova iz njene nadležnosti, odnosno boljem obezbjeđenju komunalnog reda.

**III. USAGLAŠENOST ZAKONA SA PRAVNOM TEKOVINOM EVROPSKE UNIJE I POTVRĐENIM MEĐUNARODNIM KONVENCIJAMA**

Tekst ovog zakona usaglašen je sa opštim principima Savjeta Evrope-Evropskom Poveljom o lokalnoj samoupravi, kao i sa rješenjima najbolje prakse kako u okruženju, tako i u drugim evropskim zemljama. Zakonom o potvrđivanju Evropske povelje o lokalnoj samoupravi (,,Službeni list CG-Međunarodni ugovori”, broj 5/08) propisano je da lokalna samouprava podrazumijeva pravo i sposobnost lokalnih vlasti da, u granicama zakona, uređuju i upravljaju značajnim dijelom javnih poslova iz okvira svoje nadležnosti i u interesu lokalnog stanovništva (člana 3).

**IV. OBJAŠNJENJE OSNOVNIH PRAVNIH INSTITUTA**

**GLAVA I – OSNOVNE ODREDBE**

**Članom** 1 vrši se usklađivanje sa sadržinom zakona dok se **članom 2** obezbeđuje normativno usklađivanje sa članom 2 Zakona o lokalnoj samoupravi ( ,,Službeni list CG“, broj (2/18) kojim je propisano da se lokalna samouprava ostvaruje u opštini, opštini u okviru Glavnog grada, Glavnom gradu i Prijestonici. U cilju jačanja krivično pravne zaštite komunalnog policjaca, time i zaštite istih od fizičkih napada u vršenju poslova **članom 3** propisano je da poslove iz nadležnosti komunalne policije vrše ovlašćena službena lica-komunalni policajci.

**Članom 4** uvodi se obaveza načelnika komunalne policije da o zahtjevu nadležnog organa opštine i javnih službi za pružanje asistencije za vršenje poslova, odluči u roku od 48 h. Takođe, utvrđuje se i sadržina zahtjeva. U cilju nesmetanog odvijanja spasilačkih i drugih potrebnih aktivnosti u vanrednim okolnostima **članom 5** propisano je da slučaju iz stava 1 ovog člana komunalni policajac preduzima ovlašćenja uređena ovim zakonom. U cilju obezbjeđenja efikasnijeg rada komunalne policije u vršenju poslova iz svoje nadležnosti **članom 6** se vrši dopuna sadržaja rješenja o ovlašćenjima komunalne policije. Dovođenje učinioca prekršaja ili drugog kažnjvog djela je bilo neophodno propisatai u cilju implementacije ovlašćenja lišenje slobode koje samo po sebi predstavlja samo ograničenje slobode kretanja, ali ne i mjeru obavezivanja subjekata komunalnog nadzora da se kreće u pravcu koji odredi komunalni policajac. Potreba za suzbijanje određenih negativnih pojava kao što su vanprijačna prodaja i nelegalna prodaja iz automobila koji su propisno parkirani , kao i nelegalne prodaje robe ( robe bez akciza:cigarete i duvanski proizvodi), koju lica koja vrše prodaju kriju kod sebe, ispod odjevnih predmeta-jakni zahtijevala je neophodnost izmjene ovlašćenja pregledanje predmeta u vršenje pregleda. Uvođenje ovlašćenja primjene video nadzora i/ili mobilnog video nadzora ima za cilj da se obebzijede dokazi za procesuiranje počinilaca prekršaja koje komunalni policajac zatekne u činjenju prekršaja, kao i kontrole samih komunalnih policajaca. Takođe, ovo rješenje obezbjeđuje i sigurnost odnosno bolju bezbjednost u radu komunalnih policajaca na način što će subjekti nadzor kada budu upozoreni da se snimaju, manje biti naslilni prema istim. Ovlašćenje upotrebe ručnog spreja sa nadražavajućim dejstvom predlaže se iz razloga jer je kao mjera blaža, a efikasnija od upotrebe palice kod koje uvijek postoji opasnost prekomjerne upotrebe.

**Članom 7** vrši se tehničko usklađivanje dok se **članom 8** precizira sadržaj rješenja saradnje sa građanima u skladu sa dosadašnjom praksom koja je ukazala na probleme u primjeni rješenja integralnog snimanja poziva.

U cilju obezbjeđenja vršenja poslova iz nadležnosti komunalne policije **članom 9** se dopunjava sadržaj rješenja o uniformi. Predložena izmjena je neophodna sa aspekta efikasnijeg obavljanja radnih zadataka, u oblastima u kojima počinioci prekršajne radnje, samim prepoznavanjem komunalnog policajca odnosno uočavanjem već prepoznatljive uniforme na većim razdaljinama, napuštaju lice mjesta.

**Članom 10** suštinski se dopunjuje član koji se odnosi na službenu legitimaciju.

**Članom 11** dopunjuje se člana kojima su uređena vozila, plovni objekti i opšrema na načni što se propisuju da vozila komunalne policije sadrže svjetlosnu signalizacija na najvišem dijelu vozila i ista se sastoji od plavog rotacionog svjetla

**Članom 12** suštinski se mijenja član koji se odnosi na saradnju sa policijom što opravdava praksa koja je pokazala da ranije rješenje nije obezbjeđivalo punu podršku policije u vršenju poslova komunalne policije u uslovima kad ocijeni da ih ista primjenom svojih ovlašćenja sama ne može obaviti.

**Članom 13** vrši se brisanje riječi koje su prepoznate kao uzrok problema tumačenja u praksi.

**Članom 14** mijenja se član koji se odnosi na usmeno naređenje na način što se se pored usmenog naređenja propisuje i pisano naređenje iz razloga obligatornosti subjekata komunalnog nadzora po istima.

**Ćlanom 15** proširuje se krug situacija kada komunalni policajac u vršenju svojih poslova može primijeniti ovlaščenja utvrđivanje identiteta na način što pored lica lica koja krše komunalni red ovo ovlašćenje može primijeniti i na lica koja ometaju ili omalovažavaju komunalnog policajca u vršenju službenih radnji, budući da je praksa pokazala isto kao čestu pojavu.

**Članom 16** vrši se usklađivanje sa članom 15

**Članom 17** dodaje se novi član koji propisuje da lice zatečeno u narušavanju komunalnog reda koji predstavlja prekršaj ili u vršenju drugog kažnjivog dijela, komunalni policajac može dovesti u službene prostorije Komunalne policije u cilju sprovođenja komunalnog nadzora odnosno nadležnom organu na dalje postupanje.

**Članom 18** preciznije se definiše isljučenje vozila iz saobraćaja.

**Članom 19** mijenja se član koji se odnosi na pregledanje predmeta u cilju sprečavanja vanpijačne prodaje, davanju ovlaščenja da komunlni policajac vrši pregled lica, budući da je praksa pokazala da često subjekti nadzora zloupotrebljavajući pravnu prazninu onemogućavaju sprovođenje službene radnje na način što robu drže u svojim rukama.

**Članom 20** vrši se dopuna rješanja koja se odnosi na primjenu ovlaščenja zaustavljanje i privremeno isključivanje vozila iz saobraćaja zbog preciziranja uslova za isklučenje vozila iz saobraćaja, kao i mogućih posljedica po ograničenju svojinskih prava plodouživanja stvari –vozila.

**Članom 21** mijenja se član koji čiji se odnosi na primjenu video nadzora na načni što isti glasi uvođenje ovlašćenja primjene video nadzora i/ili mobilnog video nadzora. Ovo rješenje ima za cilj da se obebzijede dokazi za procesuiranje počinilaca prekršaja koje komunalni policajac zatekne u činjenju prekršaja, kao i kontrole samih komunalnih policajaca. Takođe, ovo rješenje obezbjeđuje i sigurnost odnosno bolju bezbjednost u radu komunalnih policajaca na način što će subjekti nadzor kada budu upozoreni da se snimaju, manje biti naslilni prema istim.

**Članom 22** dopunjuje se član koji se odnosi na upotrebu srestava prinude na način što se precizira pojam napad i otpor

U cilju efikasnije primjene ovlašćenja komunalne policije suštinski se dopunjuje član Zakona kojim kojim je uređena prmjena fizičke snage, na način što je **članom 23** propisan da se upotrebom fizičke snage, u smislu ovog zakona, smatra upotreba različitih zahvata borilačkih vještina ili njima sličnih postupaka na tijelu drugog lica, kojima je cilj odbijanje napada*,* odnosno savladavanje pasivnog ili aktivnog otpora prilikom vršenja ovlašćenja utvđenih ovim zakonom.

**Članom 24** dodaje se novi član kojim seuvodi sredstvo prinude - ručni sprej sa nadražavjućim dejstvom, čiji je cilj da se uvede još jedno sredstvo prinude koje je blaže od upotrebe palice.

**Članom 25** vrši se usklađivanje sa članom 23 i vrši terminološko usklađivanje**.**

**Članom 26** briše se član 34.

**Članom 27** vrši se usklađivanje sa Zakonom o lokalnoj samoupravi.

**Članom** 28 briše se član 37.

**Članom 29** definisani su nivoi, zvanja i uslovi za sticanje zvanja komunalnih policajaca.

**Članom 30** precizirani su posebni uslovi za sticanje zvanja komualni policajac.

Kako su poslovi komunalnog policajca specifični i zahtjevni to je **članom 30** proisana periodična provjera psihofizičke sposbnosti komunalnog policajca u cilju obezbjeđivanja zakonitosti i efikasnosti rada komunalne policije.

**Članom 31** bliže se uređuje nadležnost organa za sprovođenje stručno osposobljavanja za vršenje poslova komunalne policije.

**Članom 32 i 33** vrši se usklađivanje sa Zakonom o lokalnoj samoupravi i Zakonom o Glavnom gradu.

**Članom 34** briše se član 52.

**Članom 35** dodaje se novo poglavalje DISCIPLINSKA ODGOVORNOST dodaju se osam novih članova.

**Članom 36** vrši se usklađivaje prekršajnih odredbi sa ostalim članovima koji su predmet izmjena i dopuna.

**Članom 37** propisuje se prestanak odredbi iz Zakon o lokalnoj samoupravi.

**Članom 38** predviđena je obaveza usklađivanja podzakonskih akata.

**Članom 39** propisano je stupanje na snagu ovog zakona

**V. PROCJENA FINANSIJSKIH SREDSTAVA ZA SPROVOĐENJE ZAKONA**

Za sprovođenje ovog zakona nijesu potrebna dodatna sredstva u budžetu Crne Gore.

**VI TEKST ODREDABA ZAKONA KOJI SE MIJENJAJU I DOPUNJUJU**